Document ID: 32005R0222

ΚΑΝΟΝΙΣΜΌΣ (ΕΚ) αριθ. 222/2005 ΤΗΣ ΕΠΙΤΡΟΠΉΣ
της 10ης Φεβρουαρίου 2005
για τροποποίηση του κανονισμού (ΕΚ) αριθ. 1943/2003 όσον αφορά την εφαρμοζόμενη συναλλαγματική ισοτιμία για τη χορήγηση των ενισχύσεων στις προαναγνωρισμένες ομάδες παραγωγών στον τομέα των οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, για την κοινή οργάνωση των αγορών στον τομέα των οπωροκηπευτικών (1), και ιδίως το άρθρο 48,
Εκτιμώντας τα ακόλουθα:
(1)
Το άρθρο 3 παράγραφος 2 του κανονισμού (ΕΚ) αριθ. 1943/2003 της Επιτροπής, της 3ης Νοεμβρίου 2003, για τον καθορισμό λεπτομερών κανόνων εφαρμογής του κανονισμού (ΕΚ) αριθ. 2200/96 του Συμβουλίου, όσον αφορά τις ενισχύσεις στις προαναγνωρισμένες ομάδες παραγωγών (2), καθορίζει τις παραμέτρους υπολογισμού και τα ανώτατα όρια της ενίσχυσης που προβλέπεται στο άρθρο 14 παράγραφος 2 στοιχείο α) του κανονισμού (ΕΚ) αριθ. 2200/96. Οι εν λόγω παράμετροι και τα ανώτατα όρια δεν χορηγούνται και δεν εισπράττονται. Κατά συνέπεια, δεν εφαρμόζονται οι διατάξεις των άρθρων 2 και 3 του κανονισμού (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ (3).
(2)
Οι εν λόγω παράμετροι και τα ανώτατα όρια εφαρμόζονται για κάθε μια από τις δόσεις ενισχύσεων που προβλέπονται στο άρθρο 3 παράγραφος 2 πρώτο εδάφιο σημείο δ) του κανονισμού (ΕΚ) αριθ. 1943/2003. Για τη μετατροπή τους στο εθνικό νόμισμα των μη συμμετεχόντων κρατών μελών, κατά την έννοια του άρθρου 1 του κανονισμού (ΕΚ) αριθ. 2799/98, ενδείκνυται να χρησιμοποιηθεί η συναλλαγματική ισοτιμία που ισχύει την πρώτη ημέρα της περιόδου στο πλαίσιο της οποίας χορηγούνται οι ενισχύσεις αυτές.
(3)
Κρίνεται σκόπιμο να τροποποιηθεί αναλόγως ο κανονισμός (ΕΚ) αριθ. 1943/2003.
(4)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 3 του κανονισμού (ΕΚ) αριθ. 1943/2003 προστίθεται η ακόλουθη παράγραφος 3:
«3. Η συναλλαγματική ισοτιμία που εφαρμόζεται στα ποσά σε ευρώ που προβλέπονται στην παράγραφο 2 είναι η τελευταία ισοτιμία που έχει δημοσιευθεί από την Ευρωπαϊκή Κεντρική Τράπεζα πριν από την πρώτη ημέρα της περιόδου στο πλαίσιο της οποίας χορηγούνται οι σχετικές ενισχύσεις.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Φεβρουαρίου 2005.

Labels: 2
19
5
6